CELEX: 32013R0093
Language: lv
Date: 2013-02-01 00:00:00
Title: Komisijas Regula (ES) Nr. 93/2013 ( 2013. gada 1. februāris ), ar ko nosaka sīki izstrādātus noteikumus par to, kā attiecībā uz īpašnieka apdzīvotā mājokļa cenu indeksu noteikšanu piemērot Padomes Regulu (EK) Nr. 2494/95 par saskaņotajiem patēriņa cenu indeksiem  Dokuments attiecas uz EEZ

2.2.2013   
            
            
               LV
            
            
               Eiropas Savienības Oficiālais Vēstnesis
            
            
               L 33/14
            
         KOMISIJAS REGULA (ES) Nr. 93/2013
   (2013. gada 1. februāris),
   ar ko nosaka sīki izstrādātus noteikumus par to, kā attiecībā uz īpašnieka apdzīvotā mājokļa cenu indeksu noteikšanu piemērot Padomes Regulu (EK) Nr. 2494/95 par saskaņotajiem patēriņa cenu indeksiem
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1995. gada 23. oktobra Regulu (EK) Nr. 2494/95 par saskaņotajiem patēriņa cenu indeksiem (1) un jo īpaši tās 4. panta trešo daļu un 5. panta 3. punktu,
   ņemot vērā Eiropas Centrālās bankas atzinumu (2),
   tā kā:
   
               (1)
            
            
               Regulā (EK) Nr. 2494/95 noteikta saskaņoto patēriņa cenu indeksu (SPCI) sagatavošana.
            
         
               (2)
            
            
               Lai uzlabotu SPCI atbilstību un salīdzināmību, būtu jāpēta mājokļu cenu indeksu, īpaši īpašnieka apdzīvotā mājokļa cenu indeksu, noteikšanas iespējas.
            
         
               (3)
            
            
               Lai apkopotu īpašnieka apdzīvotā mājokļa cenu indeksus, jāsagatavo mājokļu cenu indeksi. Mājokļu cenu indeksi ir svarīgi rādītāji arī paši par sevi.
            
         
               (4)
            
            
               Lai nodrošinātu ticamus un salīdzināmus rezultātus no visām dalībvalstīm, nepieciešami metodiski norādījumi par to, kā apkopot īpašnieka apdzīvotā mājokļa cenu indeksus un mājokļu cenu indeksus.
            
         
               (5)
            
            
               Šajā regulā paredzētie pasākumi ir saskaņā ar Eiropas Statistikas sistēmas komitejas (ESS komitejas) atzinumu,
            
         IR PIEŅĒMUSI ŠO REGULU.
   1. pants
   Priekšmets
   Šajā regulā noteikti īpašnieka apdzīvotā mājokļa cenu indeksi, kas vajadzīgi, lai uzlabotu saskaņoto patēriņa cenu indeksu (“SPCI”) atbilstību un salīdzināmību.
   2. pants
   Definīcijas
   Šajā regulā izmanto šādas definīcijas:
   
               1)
            
            
               “īpašnieka apdzīvotā mājokļa cenu indekss” ir indekss, ar kuru mēra tādu mājokļu darījumu cenu pārmaiņas, kuri ir jauniegādāti mājsaimniecību sektorā, un tādu citu preču un pakalpojumu cenu pārmaiņas, kurus mājsaimniecības kā īpašnieki, kas apdzīvo mājokli, iegādājas savām vajadzībām;
            
         
               2)
            
            
               “mājokļu cenu indekss” ir indekss, ar kuru mēra mājsaimniecību pirkto mājokļu darījumu cenu pārmaiņas.
            
         3. pants
   Aptvērums
   1.   Īpašnieka apdzīvotā mājokļa cenu indeksā ietver šādas izdevumu kategorijas:
   
               O.1.
            
            
               Īpašnieku, kas apdzīvo mājokli, mājokļa izdevumi
            
         
               O.1.1.
            
            
               Mājokļu iegāde
            
         
               O.1.1.1.
            
            
               Jauni mājokļi
            
         
               O.1.1.1.1.
            
            
               Jaunu mājokļu pirkumi
            
         
               O.1.1.1.2.
            
            
               Pašu būvēti mājokļi un lielāki remonti
            
         
               O.1.1.2.
            
            
               Mājsaimniecību jauniegādāti esoši mājokļi
            
         
               O.1.1.3.
            
            
               Citi pakalpojumi, kas saistīti ar mājokļu iegādi
            
         
               O.1.2.
            
            
               Mājokļu īpašumtiesības
            
         
               O.1.2.1.
            
            
               Lielāki remontdarbi un uzturēšana
            
         
               O.1.2.2.
            
            
               Apdrošināšana, kas saistīta ar mājokļiem
            
         
               O.1.2.3.
            
            
               Citi pakalpojumi, kas saistīti ar mājokļu īpašumtiesībām
            
         2.   Mājokļu cenu indeksā ietver šādas izdevumu kategorijas:
   
               H.1.
            
            
               Mājokļu pirkumi
            
         
               H.1.1.
            
            
               Jaunu mājokļu pirkumi
            
         
               H.1.2.
            
            
               Esošu mājokļu pirkumi
            
         3.   Īpašnieka apdzīvotā mājokļa cenu indeksā izmanto “neto iegādes” pieeju, ar ko mēra to faktisko cenu pārmaiņas, kuras patērētāji maksā par mājsaimniecību sektorā jauniegādātiem mājokļiem, kā arī to citu izmaksu pārmaiņas, kuras saistītas ar mājokļu īpašumtiesībām un īpašumtiesību maiņu.
   4.   Iekļauj visas 3. panta 1. punktā minētās mājokļu izdevumu kategorijas, kuru īpatsvars ir vismaz viena simtā daļa no kopējiem O.1. kategorijas mājokļu izdevumiem. Iekļauj visas 3. panta 2. punktā minētās mājokļu izdevumu kategorijas, kuru īpatsvars ir vismaz viena simtā daļa no kopējiem H.1. kategorijas mājokļu izdevumiem.
   4. pants
   Metodikas rokasgrāmata
   1.   Ciešā sadarbībā ar dalībvalstīm Komisija (Eurostat) sagatavo rokasgrāmatu, kurā iekļauj īpašnieka apdzīvotā mājokļa un mājokļu cenu indeksu sagatavošanas metodikas pamatu saskaņā ar šo regulu (turpmāk “ĪAM un MCI rokasgrāmata”). Pienācīgi pamatotā gadījumā Komisija (Eurostat) atjaunina rokasgrāmatu saskaņā ar ESS komitejas apstiprināto procesuālo kārtību.
   2.   Īpašnieka apdzīvotā mājokļa un mājokļu cenu indeksu apkopošanā piemēro Eiropas Parlamenta un Padomes Regulas (EK) Nr. 223/2009 (3) 12. panta 1. punktā minētos kvalitātes kritērijus.
   3.   Pēc Komisijas (Eurostat) pieprasījuma dalībvalstis sniedz Komisijai (Eurostat) informāciju, kas vajadzīga, lai novērtētu īpašnieka apdzīvotā mājokļa un mājokļu cenu indeksu atbilstību šīs regulas noteikumiem.
   5. pants
   Datu prasības
   1.   Dalībvalstis saskaņā ar ĪAM un MCI rokasgrāmatu apkopo un sniedz Komisijai (Eurostat) cenu indeksus 3. pantā noteiktajās kategorijās.
   2.   Dalībvalstis sniedz ceturkšņa cenu indeksus. Papildus ceturkšņa indeksiem dalībvalstis var sniegt arī mēneša indeksus.
   3.   Šīs regulas 3. panta 1. punktā minētos indeksus sniedz no 2014. gada trešā ceturkšņa par 2014. gada otro ceturksni. Šīs regulas 3. panta 2. punktā minētos indeksus sniedz no 2012. gada trešā ceturkšņa par 2012. gada otro ceturksni.
   4.   Dalībvalstis sniedz Komisijai (Eurostat) ceturkšņa indeksus termiņā, kas nepārsniedz 85 dienas pēc tā ceturkšņa beigām, uz kuru attiecas indeksi. Dalībvalstis, kuras nolemj sniegt arī mēneša indeksus, sniedz tos 30 dienu laikā pēc tā mēneša beigām, uz kuru attiecas indeksi.
   5.   Katru gadu dalībvalstis apkopo un sniedz Komisijai (Eurostat) vienu izdevumu svaru kopu attiecībā uz īpašnieka apdzīvotā mājokļa cenu indeksiem un vienu izdevumu svaru kopu attiecībā uz mājokļu cenu indeksiem saskaņā ar ĪAM un MCI rokasgrāmatu un saskaņā ar Komisijas Regulu (ES) Nr. 1114/2010 (4).
   Ceturkšņa indeksu svarus sniedz ne vēlāk kā tā gada 15. jūnijā, kas seko gadam, uz kuru svari attiecas.
   Dalībvalstis, kuras sniedz mēneša indeksus, nodrošina atbilstošos svarus ne vēlāk kā tā gada 20. februārī, kas seko gadam, uz kuru svari attiecas.
   6.   Sākot no indeksa par 2010. gada pirmo ceturksni, dalībvalstis apkopo un vēlākais 5. panta 3. un 4. punktā minētajos termiņos sniedz Komisijai (Eurostat) retrospektīvu datu aplēses attiecībā uz 3. panta 1. punktā minētajiem indeksiem. Sākot no indeksa par 2008. gada pirmo ceturksni, dalībvalstis apkopo un vēlākais 5. panta 3. un 4. punktā minētajos termiņos sniedz Komisijai (Eurostat) retrospektīvu datu aplēses attiecībā uz 3. panta 2. punktā minētajiem indeksiem.
   7.   Dalībvalstis sniedz šajā regulā prasītos datus un saistītos metadatus atbilstoši Komisijas (Eurostat) norādītajam datu apmaiņas standartam. Datus un metadatus Komisijai (Eurostat) sniedz, izmantojot vienoto datu nosūtīšanas punktu, vai tādā veidā, lai Komisijai tie būtu pieejami, izmantojot vienoto datu nosūtīšanas punktu.
   6. pants
   Pārejas pasākumi
   1.   Attiecīgi vienu gadu un trīs gadus pēc šīs regulas stāšanās spēkā dalībvalstis, pamatojoties uz Eiropas Statistikas sistēmā un ĪAM un MCI rokasgrāmatā noteiktajiem standartiem, sniedz Komisijai (Eurostat) ziņojumus par datu kvalitāti.
   2.   Piecus gadus pēc šīs regulas stāšanās spēkā Komisija (Eurostat) sagatavo ziņojumu par indeksiem, kas noteikti saskaņā ar šo regulu, un jo īpaši par to atbilstības pakāpi Komisijas Regulai (EK) Nr. 1749/96 (5) un Regulai (ES) Nr. 1114/2010. Ziņojumā jāanalizē arī īpašnieka apdzīvotā mājokļa indeksu piemērotība, lai tos iekļautu SPCI.
   7. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2012. gada 1. septembra. Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
   
      Briselē, 2013. gada 1. februārī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 257, 27.10.1995., 1. lpp.
   
      (2)  Atzinums sniegts 2012. gada 19. oktobrī (Oficiālajā Vēstnesī vēl nav publicēts).
   
      (3)  OV L 87, 31.3.2009., 164. lpp.
   
      (4)  OV L 316, 2.12.2010., 4. lpp.
   
      (5)  OV L 229, 10.9.1996., 3. lpp.